As diferents formas como se diz a iste leporido en os idiomas ibero-romances derivan d'un parola propia de bell pueblo prerromán d'Hispania que os griegos transcribioron como kýniklos y os romans amproron como CUNICŬLUS en uns tiempos que esta especie yera restrinchita a la Peninsula Iberica y no la heban introdueita encara en os países d'a Mediterrania Oriental. Si a evolución d'o diminutivo -ICULU ya presenta diverchencias derivatas de si a vocal I ye una Ĭ breu u una Ī larga, en o latín vulgar hispanico ista parola d'orichen no latín presentaba a forma con -ĬCULU en l'ueste y centro d'Hispania, que esdevinió coelho en portugués y conejo en castellán, y a forma -ĪCULU en l'este d'Hispania, que esdevinió conill en catalán (y en occitán), tot quedando o dominio d'o navarro-aragonés entre meyo d'as dos zonas. Dende o punto d'envista teorico, a evolución de SPICULU con a parella espejo en castellán y espill en catalán presentan una distribución pareixida. En vistas d'o contexto cabe esperar que, teoricament, en aragonés a forma conello se trobe més a sobén en aragonés occidental, y as formas conillo/conil en aragonés oriental y centro-oriental.